google/wiki40b huggingface dataset:
Hypotese

En hypotese er en usikker teori (en forhåndsforestilling som ikke er undersøkt nærmere) om sammenhenger som lar seg teste empirisk. For at en hypotese skal kunne regnes som en vitenskapelig hypotese, må den være etterprøvbar. Når en hypotese blir testet vitenskapelig, kan man si at den er blitt foredlet. Hypoteser er et nyttig verktøy når man ønsker å finne ut av ting, for eksempel om en påstand er sann eller usann.
Nearman Creek kraftverk

Nearman Creek kraftverk er et kullkraftverk ved Missouri River i delstaten Kansas i det sentrale USA. Det har en installert produksjonskapasitet på 3461 MW, fordelt på 3 blokker/turbiner, hvorav 80MW fra en gassturbin. Dette er delstatens femte største termiske kraftverk målt etter installert produksjonseffekt.
Anlegget ble bygget ut i årene 1973–1981, men et tidligere verk stod her allerede fra 1912. Brenselkilden er sub-bitumenøst kull og naturgass.
Edi Gathegi

Tidlig liv

Edi Gathegi ble født i Kenya, men vokste opp i Albany i California. Han har en eldre bror og en yngre søster. Han gikk på University of California, Santa Barbara, hvor han spilte basketball. Han var god i sporten også, men han skadet kneet, og bestemte seg for å ta en skuespillerklasse, for å drive med noe når han ikke kunne spille basketball. Han ble bitt av basillen, og året etter søkte han seg inn på skuespillerlinja på New York University, som han gikk ut av i 2005. Han har drevet med skuespill siden, først som teaterskuespiller, deretter også innenfor film.

Karriere

Gathegis første rolle var i actionfilmen Crank med Jason Statham, hvor han spilte en liten birolle. Han gjorde opprinnelig audition for en større rolle, som han følgelig ikke fikk. Den neste store filmen han var med i, var Ben Afflecks kritikerroste thriller Gone Baby Gone med Casey Affleck, Michelle Monaghan og Morgan Freeman, hvor han spilte Cheese.
Han spilte deretter en rekke gjesteroller i kjente TV-serier, som Veronica Mars, House, CSI: Miami og CSI: Crime Scene Investigation før han dukket opp som Laurent i den populære tenåringsfilmen Twilight (2008), en rolle han gjentok i oppfølgeren New Moon (2009).
Han spilte også en stor birolle i superheltfilmen X-Men: First Class (2011), hvor han portretterer en av mutantstudentene til Charles Xavier (James McAvoy).
Imre

Etymologi

Imre er en ungarsk form av det germanske navnet Emmerich. Det andre navneleddet ric, betyr «makt». Det første leddet kan ha  flere forskjellige opprinnelser: ermen, «hel, universell», amal, «arbeid», eller heim, «hjem». Imrich er en slovakisk form av navnet.
Imre kan også ha opprinnelse i tyrkiske emir, «leder».
Wilhelm av Sverige

Reiser

Wilhelm reiste til USA i august 1907, der han ble hyllet av svensk-amerikanerne. I 1911 reiste han til Siam, og i årene 1913-14 gjennomførte han en jakt- og forskningsreise til det sørlige Afrika. En annen ekspedisjon med etnografisk-arkeologisk formål, gikk til Mellom-Amerika i tiden januar til juni 1920, og i november samme år gjorde han en forskningsreise med zoologisk formål til Sentral-Afrika.

Dokumentarfilmer

I årene fra 1920 til 1949 medvirker prins Wilhelm i nærmere 250 nyhetsfilmer. I samme periode produserer han et trettitalls filmer av det mere dokumentariske slaget. Disse filmene blir gjerne forkortet til PeWe-filmer. Han er alltid selv plassert i bildet, og forteller om de ulike plassene i en slags populæretnografisk reiseskildring. Noen av filmene er spilt inn i Afrika og Mellom-Amerika, men de fleste av dem er spilt inn i Sverige. I disse filmene om Sverige blir landet skildret som et nasjonalromantisk rike med arbeidsomme gamle menn og deres snille koner. Filmene preges av nasjonale, idylliske klisjéer, og reklamerer for å bevare det slik det har vært. Man skal huske på at dette var samtidig som Lubbe Nordström gjorde sine dokumentariske radioreportasjer om Lort-Sverige, en tid da Per Albin Hanssons folkhem tar form. Samtidig var prins Wilhelms innsikt om filmens gjennomslagskraft, et kraftig verktøy for å fremme sine hensikter, en radikal og moderne oppfatning forut for sin tid.
Walburga Douglas

Yrke og utdannelse

Etter Abitur i Tutzing i Bayern i 1977, studerte Walburga kirkerett og tok doktorgrad i Salzburg, og studerte i 1983 dessuten ved National Journalism Centre i Washington D.C.. Hun var assistent i Europaparlamentet fra 1979. Hun har også jobbet for informasjonsministeriet i sultanatet Oman fra 1985 til 1992, og vært medlem av styret i Arab International Media Forum i London fra 2004.

Politiske aktiviteter

Walburga var vært engasjert i Den paneuropeiske union fra ung alder og var medgrunnlegger av Paneuropa-Jugend i Tyskland i 1973, leder for organisasjonen i Bayern og nestleder i Tyskland. Hun grunnla Brüsewitz-Zentrum (Christlich-Paneuropäisches Studienwerk) i 1977. Fra 1980 til 1988 var hun assisterende internasjonal generalsekretær i Den paneuropeiske union, fra 1988 til 2004 generalsekretær, og siden 2004 har hun vært visepresident. Hun deltok i organiseringen av Den paneuropeiske picnic i 1989, da grensen mellom Østerrike og Ungarn ble symbolsk åpnet, en viktig begivenhet i Jernteppets fall.
I 2003 ble Walburga leder for det lokale partilaget i de svenske Moderaterna i Flen og styremedlem i Södermanland. Hun er styremedlem i Jarl Hjalmarson-stiftelsen, som er knyttet til Moderaterna.
Walburga var kandidat til Europaparlamentet for Moderaterna i 1999 og 2004, og ble innvalgt i Riksdagen i 2006. Hun har vært leder for den svenske parlamentariske delegasjonen til OSSE siden 2006.
Papilio homerus

Utseende

Kroppen har et ytre skjelett (hudplater) som holder de bløte indre organer på plass. Det ytre hudskjelettet er bygd opp for det meste av kitin.  Bakkroppens indre organer består av fordøyelsesorganer, forplantningsorganer og åndedrett. Åndedrettet hos sommerfugler foregår ikke ved lunger, men ved at luft hentes inn og ut av kroppen gjennom små hull i hudskjelettet (spirakler).  I kroppen er det et svært finmasket system av trakéer som leder oksygenet til kroppens vitale deler. En blodvæske som sirkulerer i kroppen, pumpes rundt av et avlangt rørformet hjerte.  
Brystpartiet består for det meste av vingenes muskulatur. Sanseorganer, for syn, smak og lukt er stort sett plassert i hodet. Nervesystemet består av en bukmarg med to nervestrenger og én nerveknute (ganglion) i hvert kroppssegment. Den første nerveknuten, som ligger foran munnåpningen, er spesielt stor og omtales som hjerne.
Larvens hode består av en hard hodekapsel med noen punktøyne. Under øynene er det noen små antenner larven bruker til å finne riktig føde. Larvens bakkropp består nesten bare av fordøyelsessystemet. Dette er ganske kort og mye av maten larven spiser passerer før all næringen er tatt opp. Avføringen kommer ut som små kuler helt bakerst på kroppen.  Larvene ånder gjennom åpninger i hudskjelettet (spirakler), langs kroppens sider.

Levevis

Parringen skjer ved sammenkobling mellom de to kjønnene. 
Larven er radikalt forskjellige fra de voksne, både i levevis og i kroppsbygning.  Larven lever som plantespiser. 
Papilio homerus tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Mellom larvestadiet og det voksne stadiet er et puppestadium, en hvileperiode, der sommerfuglens indre og ytre organer endres. Larvens bøyelige og myke kropp omdannes til en puppe med hardt skall. Når skallet er hardt begynner omdanningen fra larve til den voksne (imago) sommerfuglen. De indre organer brytes i varierende grad ned til en cellemasse.  En omorganisering skjer og dyret bygges opp igjen.  Puppeperioden varierer etter temperaturen.
Sumbawanga lufthavn

Sumbawanga Airport (IATA: SUT, ICAO: HTSU) er en flyplass i det vestre Tanzania som betjener byen Sumbawanga i Rukwa-regionen. Den tanzanianske regjering har søkt om midler fra  Den europeiske investeringsbank for å oppgradere flyplassen.
I stedet har Rukwas  Regional Commissioner, Stella Manyanga anmodet regjeringen om å bygge en ny flyplass i landsbyen Kisumba da nåværende flyplass ikke har store nok arealer for fremtidige utvideser. I april 2013 bevilgetv Tanzania Airports Authority midler til en evaluating av området for den foreslåtte flyplass.
Herresalen og Jomfrusalen

Herresalen og Jomfrusalen er navnet på to bygdeborger på Tunøya i Sarpsborg kommune, Østfold. De er kanskje det mest kjente eksempel på det fenomenet som kalles «tvillingborger». Borgene antas å være anlagt i folkevandringstida, rundt 400-tallet.
Borgene ligger på hver sin side av nåværende Fv 553, Maugestenveien, som følger et eldgammelt veifar fra kirkestedet ved Tune og nordover Tunøya. Det er nærliggende å tro at plasseringen av disse to borgene er bestemt av denne veien, og at de er ment som et forsvar mot militære angrep rettet mot sentralstedet ved Tune.
Jomfrusalen ligger ca. 500 m nord for Ravneberget fort,59°18′29″N 11°07′38″Ø rett øst for fylkesveien. Den ligger på en bergkolle, ca. 350 m nord-sør, ca. 100 m øst-vest, og som faller bratt av til alle kanter bortsett fra nordsiden, der adgangen er sperret av en ca. 50 meter lang mur med en inngang.
Herresalen ligger på en større kolle vest for Jomfrusalen,59°18′35″N 11°07′28″Ø og mellom fylkesveien og Herresalveien. Den er ca. 400 m nord-sør og 200 m øst-vest. Som ved Jomfrusalen er den best tilgjengelig fra nordsiden. Her er adgangen sperret med en ca. 150 meter lang mur med tre innganger. Muren starter ved bratthenget mot vest og svinger sørover langs østsiden av kollen.
Norgesmesterskapet i fotball for menn 1910

Norgesmesterskapet i fotball for menn 1910 ble vunnet av Lyn etter finaleseier 4–2 over Odd den 25. september. Victor Nysted scoret 3 mål for Lyn. 5 000 tilskuere overvar kampen som gikk på Gamle Frogner stadion i Kristiania. Dommer var Theodor Hansen, Fredrikstad.

Dette var tredje gang Lyn vant et norgesmesterskap. Det var også tredje gang på rad at Lyn slo Odd i finalen.
Lyns vinnerlag: August Heiberg Kahrs (målvakt), Alf Paus, Paul Due, Nikolai Ramm Østgaard, Erling Lorck, Henrik Nordby, Ragnvald Heyerdahl-Larsen, Kristian Krefting, Victor Nysted, Rolf Maartmann og Erling Maartmann.
Odds lag: (2-3-5): Thorstrup Rødseth – Peder Henriksen, Per Skou – Thoralf Grubbe, Marius Lund, Einar Pedersen – Otto Olsen, Sverre Hansen, Bjarne Gulbrandsen, August Fredriksen, Henry Reinholt.
I kjempeslag

I kjempeslag er et musikkalbum av PK & Dansefolket, utgitt i 2004.
Rødknappraktvikler

Utseende

En middelsstor til stor (vingespenn 15-23 millimeter), brokete farget vikler. Forvingen er lyst okerfarget med to rødbrune, V-formede tverrbånd som står mot hverandre og til sammen kan danne en X, dessuten en del små, hvite flekker. Bakvingen er lyst gråbrun.

Levevis

Larvene utvikler seg i rotstokker av rødknapp (Knautia arvensis). De voksne sommerfuglene flyr i juni-august.

Utbredelse

I Norge er arten utbredt i Sør-Norge.
Skjernøysundbrua

Skjernøysundsbrua ble bygget i 1964, veien fram sto ferdig i 1963. Brua er 110 meter lang og forbinder Skjernøy med fastlandet i resten av Mandal kommune. Etter at brua kom, har folketallet nesten doblet seg på Skjernøy. Brua er smal, og det hender ofte at biler må rygge når de møter andre biler på brua. I 2016 har  Skjernøysundbrua blitt forsterket, og nye gjerder er satt på plass. Brua er en del av fylkesvei 230.
Efraim Katzir

Navn

Han  het opprinnelig Efraim Katchalskij. Han endret etternavn til Katzir i 1973, etter å ha blitt valgt til president av Knesset.

Bakgrunn

Katzir ble født i Kiev i daværende Tsar-Russland. I 1925 utvandret Katzir og hans familie til Palestinamandatet. De slo seg ned i Jerusalem. Han studerte ved Det hebraiske universitetet i Jerusalem, hvor han oppnådde en filosofisk doktorgrad. Han studerte også utenlands. 
Etter å ha studert i utlandet, vendte han tilbake til Israel og ble leder av Weizmann-Instituttet for Vitenskap i Rehovot. I 1966 ble han utnevnt til ledende vitenskapsmann for Israels forsvar. I 1972 ble hans bror Aharon Katzir, en internasjonalt anerkjent fysiokjemiker, drept under massakren på Lod lufthavn.

President

Katzir oppholdt seg ved Harvard University da Golda Meir kontaktet ham og ba ham om å overta vervet som Israels president. Den 10. mars 1973 ble han valgt av Knesset til dette; han ble Israels fjerde president. Han fikk 66, mens 41 stemmer gikk til hans opponent Ephraim Urbach. Han tiltrådte vervet 24. mai 1973.
I november 1977 var han vert for president Anwar Sadat av Egypt. Det var første gang et arabisk statsoverhode kom på offisielt besøk. I 1978 avslo han å stå til valg for en ny presidentperiode på grunn av sin hustrus sykdom, og ble etterfulgt av Yitzhak Navon.

=Tilbake til forskingen

Etter sin periode som president gikk han i 1978 tilbake til vitenskapen. Han grunnla og bygde opp avdelinnen for bioteknologi bed Universitetet i Tel Aviv. Katzir eget særlige forskingsfelt var peptidkjemien, og i særdeleshet polypeptider. Han samarbeidet da med Michael Sela.
I 1977 ble Efraim Katzir valgt til utenlandsk medlem av Royal Society. I 1985 ble han tildelt Japan-prisen.
Doura kraftverk

Doura kraftverk er et varmekraftverk ved Bagdad i Irak. Det har en installert produksjonskapasitet på 640 MW, fordelt på 4 like store blokker / turbiner. Teknologien er italiensk.
Anlegget ble utbygd i årene 1987–1988. Brenselstypen er råolje.
Id mubarak

Id Mubarak eller eid mubarak (arabisk عيد مبارك) er en tradisjonell hilsen knyttet til de islamske høytidene id al-adha og id al-fitr. Uttrykket kan oversettes til velsignet id, i betydningen ha en velsignet feiring av id
Bruken av uttrykket variere noe fra region til region. I Tyrkia er det ikke vanlig brukt, men de synonyme frasene bayramınız mübarek olsun, eller bayramınız kutlu olsun nyttes for velsignet høytid. 
I den muslimske verden finnes det en rekke hilsner tilknyttet id al-adha og id al-fitr. Islams profeter, deriblant Muhammad, skal ha brukt følgende uttrykk ved id al-fitr: Taqabbalallâhu minnâ wa minkum (i betydningen (må) Gud ta i mot fra oss og dere (vår faste og våre gode handlinger).
Nephus bisignatus

Utseende

Nephus bisignatus er en liten marihøne, bare noen millimeter lang. Oversiden er dekt med små lys hår.
Me komme seint, men me komme godt

Me komme seint, men me komme godt er et samlealbum med tradisjonelle Stavanger-viser fra 1976. Den fulle tittelen er Me komme seint, men me komme godt! Stavangerviser, utgitt av Talent. Spilletiden er på 45 minutter og 7 sekunder. 
Navnet henspiller på et sitat fra Stavanger-forfatteren Alexander Kiellands roman Skipper Worse, der Worse i første kapittel anmelder ankomst til konsul Garman med hilsenen: «Vi kommer sent — Hr. Kunsel! men vi kommer godt!».
Norsk Trevare

Historikk

Grunnlaget for Norsk Trevare ble lagt  i 1940. Som bransjeorganisasjon for trevare- og snekkeribedrifter ble Byggsnekkerienes Landsforening stiftet 27. mai 1940 av lokalforeningene i Drammendistriktet, Oslo og Østfold.
Snekkerlaugenes tradisjoner kan med sine privilegier spores tilbake til 1600-tallet. Den norske Håndverks- og Industriforening som ble stiftet i 1871 hadde kun enkeltmedlemmer, men ikke faggrupper. Flere år senere ble det dannet faggrupper, bl a Byggsnekkermestrenes Gruppe i Kristiania i 1898.
Stor overproduksjon i mellomkrigsårene førte til konkurs for en rekke store trevarefabrikker. Dette var blant de forhold man ville motarbeide ved å stifte en landsforening. Etter krigen var etterspørselen meget stor, med mindre svingninger helt frem til 1969 på grunn av gjenreisningen. Allikevel gikk entreprenører konkurs på grunn av hard konkurranse og manglende kapital, og det oppsto ofte tvister i leveringsforhold. I 1953 vedtok derfor årsmøtet at i saker som antas å ha betydning for faget kan arbeidsutvalget beslutte at NTL bærer inntil 50% av utgiftene til juridisk bistand.
Tilgangen på snekkermaskiner stoppet opp under krigen, og senere valutamangel begrenset maskintilgangen sterkt. Gjennom Håndverkerforbundet søkte NTL om å få utvidet valutakvoten for maskiner fra Sverige. Mange søkte om å starte trevarefabrikk på grunn av behovet for byggevarer til gjenreisningen, og NTL fikk i stand en etableringskontroll hvor styret vurderte alle søknader. Dette førte til at de fleste ikke ble anbefalt på grunn av mangelen på materialer og maskiner.
I perioden fra 1969 økte konsentrasjonen i byggevirksomheten ved at ferdighusfabrikker og større entreprenører ledet i utbyggingen i større områder med mange boliger. For spesialfabrikkene med stor kapasitet og standardproduksjon var dette en fordel, mens bedrifter med blandet produksjon i større grad måtte rette seg mot bestillingsmarkedet og servicearbeider. I 1970 økte boligbyggingen til over 40 000 boliger og de neste fem årene mellom 43 000 til 44 700. Så falt igangsettingen av nye boliger til 21 000 i 1990, og varierte fra 15 600 til underkant av 20 000 fra 1990-2000.
Geir Pollestad

Biografi

Geir Pollestad er utdannet jurist ved Universitetet i Bergen og har tidligere studert økonomi og administrasjon ved Høgskolen i Stavanger. Han har vært aktiv i Senterungdommen og satt fra 2001 til 2003 som politisk nestleder. Fra 2003 til 2005 var han visepresident i Nordiska Centerungdommens Förbund, som representant for Senterungdommen. Fra 2001 var han vararepresentant på Stortinget fra Rogaland.
Høsten 2003 stilte Senterungdommen til valg gjennom «Grønn liste» i studentdemokratiet ved Universitetet i Bergen. Geir Pollestad ledet Grønn liste til et godt valgresultat og ble valgt til leder av Norsk Studentunion Bergen for 2004. I samme periode satt han også i landsstyret til Norsk Studentunion.
Ved stortingsvalget i 2005 var Pollestad tredjekandidat for Hordaland Senterparti. I Jens Stoltenbergs andre regjering var han politisk rådgiver for Åslaug Haga i Olje- og energidepartementet og i Kommunal- og regionaldepartementet, og han var statssekretær i Olje- og energidepartementet og i Samferdselsdepartementet.
Ved stortingsvalget 2009 var Pollestad andrekandidat i Rogaland, men fikk ikke fast stortingsplass. Fra 2009 til 2012, mens Magnhild Meltveit Kleppa var statsråd, møtte Pollestad på Stortinget som fast møtende vararepresentant. 28. september 2012 ble han igjen utnevnt til statssekretær i Samferdselsdepartementet.
Ved valget i 2013 ble han valgt inn på fast plass som stortingsrepresentant. Han var først medlem av Energi- og miljøkomiteen, men flyttet våren 2014 over til Næringskomiteen, der han overtok ledervervet.
Head Control System

Tekster

Bandets første navn var «SinDRomE». Den først utgivelsen var EP-en Streng Skade på Grunner og Likevekter, akronymet er identisk til de store bokstavene i bandets logo. Daniel skrev ingen av tekstene, men bidro med ideer til EPen i samarbeid med sin venn og forfatter André Vasconcelos. Daniel gjennomførte og lagret alt det instrumentelle for EP-en.
Da Kristoffers ble med i bandet ble Daniel og Kris enige om å forandre navnet til bandet til «Head Control System». tekstene på Murder Nature ble laget med Kristoffer sin metode stream of conscious. De har også mange ordspill og referanser til politikk, film, litteratur, med mer.

Musikalsk

Bandet er inspirert av Meshuggah og av Fredrik Thordendal arbeid, Daniel Cardoso bruker rytmen i melodisk type av rock, som har noe likhet med band som Tool, Faith No More og A Perfect Circle.
Landhockey under Sentralamerikanske og karibiske leker 1998

Landhockey under Sentralamerikanske og karibiske leker 1998. Landhockey var en av flere sporter i de attende sentralamerikanske og karibiske leker som ble arrangert i Maracaibo i Venezuela i perioden 8. til 22. august 1998. Det var femte gangen som landhockey var med i de sentralamerikanske og karibiske leker. Det var to turneringer, en for menn og en for kvinner, Cuba vant begge.
Menon

Menon er en av Platons tidlige eller sokratiske dialoger, men regnes ofte som en overgangsdialog, som peker mot hans midtre dialoger. Sokrates forsøker i samtale med Menon å bestemme hva dyd er, og hvorvidt det kan læres, eller sagt på en annen måte: Hvordan en kan utvikle seg til et godt menneske.

En vesensdefinisjon

Dialogen åpner med at Menon setter dagsorden: Kan dyd læres eller tilegnes på noen annen måte? I kjent stil søker Sokrates en vesensdefinisjon: Hva er dyd? Menon gir eksempler på forskjellige former for dyd, men Sokrates er ikke fornøyd med dette og presser Menon til å gi en definisjon av begrepet dyd. Han foreslår nå at dyd er å trakte etter fine (gode) ting. Sokrates innvender at ingen med vitende og vilje trakter etter onde eller dårlige ting. Neste definisjonsforslag er at dyd er "makten til å skaffe til veie de gode ting". Resonnementet krever imidlertid at "på en rettferdig og from måte" føyes til. Men rettferdighet og fromhet er former for dyder, og dermed er definiendum en del av definiens. Definisjonen forkastes som et sirkelresonnement.

Apori og anamnesis

Menon er nå i en tilstand av apori (80a): Han returnerer et epistemologisk spørsmål (80d): "Og på hvilken måte, Sokrates, skal du undersøke det som du overhodet ikke vet hva er? Hvilke av de egenskaper som du ikke kjenner, vil du forutsette når du undersøker? Og hvis du skulle slumpe til å komme over det, hvordan skal du kunne vite at det er dette som du ikke kjente?" Positivert kalles dette også "Platons problem" etter Noam Chomsky. Sokrates løser dette i dialogen Menon med sjelens udødelighet og sjelevandring. Han lanserer begrepet "anamnesis", som kan oversettes med "erindring" på norsk. All læring er å bringe viten til kunnskapens overflate ved erindring. Sokrates eksemplifiserer dette med sin berømte ordveksling med Menons slave. Ved sin jordmorkunst får han slavegutten til å løse et geometrisk problem om forholdet mellom sidene og diagonalen i et kvadrat, tilsynelatende uten at gutten hadde kunnskap om dette på forhånd.

Kilder

Alle sitater i denne artikkelen er hentet fra Håvard Løkkes oversettelse i Platon Samlede Verker, bind 3.
Danske adelsslekter

Danske adelsslekter. Den danske adel, som grovt kan inndeles i uradel og brevadel, og høyadel og lavadel, består i dag av 189 adelsslekter, som er ubetitlede, friherrelige (= baron), lensfriherrelige (= lensbaron), grevelige og lensgrevelige. Som uradel regnes den adel som kjennes fra før reformasjonen, mens brevadelen er den adel der har fått sitt adelskap gjennom et patent på et senere tidspunkt. Som høyadel regnes den gamle riksrådsadel, samt den nye betitlede høyadel etter eneveldens innførelse 1660. 
Som i Norge og de fleste andre land, har adelen i Danmark ikke lenger noen spesielle privilegier eller rettigheter. Det er nå mange medlemmer av danske adelsslekter som ikke bruker de arvede titlene.
Gjennom den dansk-norske unionstiden hadde Danmark og Norge reelt felles adel etter nedleggelsen av det norske riksrådet i 1537. Medlemmer av flere danske adelsslekter hadde i flere generasjoner stillinger og eide jordegods i Norge, og norske slekter ble adlet. Noen av de slektene som er klassifisert som danske adelsslekter, har nå medlemmer bare i Norge og ikke i Danmark, f.eks. Anker, Aubert, Galtung og Werenskiold. Foreningen som utgir Danmarks Adels Aarbog tar likevel med også disse slektene, i likhet med andre danske adelsslekter som ikke har medlemmer i Danmark. I Norge bor det i dag ca. 900 personer, som tilhører en dansk-norsk adelsslekt.

Oversikter

Der er to primære oversikter over dansk adel.

Dansk Adelskalender

Følgende slekter omtales i Dansk Adelskalender av F. Krogh (København 1878)
Django Unchained

Handling

Django Unchained ligger i Old South, og her følger vi Django (Jamie Foxx), en frigitt slave som går på tvers av Amerika med den tyske tannlegen som nå er blitt dusørjegeren Dr. King Schultz (Christoph Waltz) for å hente sin kone Broomhilda (Kerry Washington) fra den sjarmerende men sadistiske frankofile plantasjeeieren Calvin Candie (Leonardo DiCaprio) og hans følge av hensynsløse slaveenklaver.
Mishan

Mishan (kinesisk: 密山; pinyin: Mìshān) er et byfylke i byprefekturet Jixi i provinsen Heilongjiang i Folkerepublikken Kina. Befolkningen i 1999 var på 437 595 innbyggere.